Plan gemaak met Comair-passasiersFoto bloot ter illustrasie. (Foto: pixabay) Comair, wat British Airways en Kulula.com in Suid-Afrika bedryf, het ŉ ooreenkoms aangegaan sodat al die passasiers wat vandeesweek met British Airways sou vlieg, nou van Airlink se dienste gebruik kan maak. Kulula.com het ook onderneem om so gou moontlik geaffekteerde vliegtuigkaartjiehouers terug te betaal. Chaos het verlede week op lughawens uitgebreek toe Comair, wat sedert 2020 in sakeredding is, aangekondig het dat hy sy geskeduleerde vlugte in afwagting op nog finansiering moet opskort. Comair meen hy doen alles moontlik om die ontwrigting vir passasiers te verminder. “Kliënte van British Airways wat deur die tydelike opskorting van Comair-dienste geraak word, het die opsie om by Airlink ŉ vlug te bespreek, onderhewig aan beskikbaarheid,” sê die lugdiens. Volgens Comair kan hierdie bespreking teen geen addisionele koste gedoen word en is dit van toepassing op diegene wat ŉ geldige British Airways-vliegtuigkaartjie het en tussen 7 en 12 Junie sou reis. “British Airways het ook gereël dat enige van sy internasionale kliënte wat binnelandse aansluitingsvlugte by Comair bespreek het, op vlugte van die Suid-Afrikaanse Lugdiens (SAL) geakkommodeer sal word.” Kliënte wat hul vliegtuigkaartjies wil herskeduleer kan die British Airways International- belsentrum skakel by 010 344 0130. Intussen het Kulula.com bevestig dat enige kliënte wat kaartjies op sy uitverkoping bespreek het voordat sy vlugte opgeskort is, teen die einde van die week terugbetaal sal word. “Ons verstaan dat daar ŉ negatiewe persepsie geskep is deur die Kulula-kaartjieverkope wat ŉ week voor die opskorting plaasgevind het,” sê Glenn Orsmond, uitvoerende hoof van Comair. “Met inagneming dat Comair eers dié geld ontvang sodra die vlugte onderneem is, het ons met ons bankiers ooreengekom om die geld aan ons kliënte terug te betaal. Hierdie terugbetalingsproses sal onmiddellik begin.” Hy het bygevoeg dat Comair ook die Travel Bank-krediete wat in Junie sou verval, met ŉ maand verleng het. Kulula.com-kliënte wat deur die opgeskorte vlugte geraak is, het die opsie om ŉ Travel Bank-krediet te kry of om ŉ volle terugbetaling van hul kaartjiewaarde te versoek.